Lucas van Leyden
Lucas van Leyden, 1489/1494-1533, nederlandsk maler og grafiker, født og uddannet i Leiden. Kobberstikket Muhammed og munken Sergius fra 1508 viser Lucas som en fuldt udviklet grafiker, påvirket af især Albrecht Dürer.
1509-19 udførte Lucas van Leyden en række stik med bibelske scener, hvoraf det berømteste er Ecce Homo (1510); disse demonstrerer hans tekniske mesterskab og viser bløde, sarte gråtoner, en lysende atmosfære og en ganske egen sølvglans. Stikkene gav inspiration tilbage til Dürer, senere til Rembrandt. Blandt hans genreskildringer er Malkepigen (1510).
Som maler forenede Lucas van Leyden inspiration fra Jan Gossaert med træk fra italiensk renæssance og skabte vigtige værker som altertavlen Dommedag (1526-27, Lakenhal-museet, Leiden) og Lot og hans døtre (Louvre, Paris). Hans evner for individualistisk portrætskildring ses i Selvportræt (ca. 1515, Herzog Anton Ulrich-Museum, Braunschweig).